Gazza hyllet av fotballegende etter Twitter-debut
Gary Lineker, eks-landslagsspiller for England, var blant dem første til å ønske Gascoigne velkommen. - Gazza er kommet på Twitter. Jeg bør nesten ta en prat med ham. Velkommen, skrev Lineker til sin tidligere lagkamerat i Tottenham og på det engelske landslaget. - Det er mye kjærlighet til deg der ute, fortsatte Lineker. Gascoigne åpnet sitt liv i sosiale medier med å love følgerne sine å vise frem den ekte Gazza. - Endelig er jeg på Twitter. Jeg gleder meg til holde dere oppdatert, bli kjent med dere og vise hvem den ekte Gazza er, skrev han. Jan Åge Fjørtoft var også blant dem som tok seg tid til å sende en melding til Gascoigne. - Fantastisk å ha deg på Twitter, legende! Jeg skal ikke minne deg om da Norge slo England, skrev han. Problem-år for Gazza Men selv om Gascoigne nå virker å være i bedre form, har livet til den tidligere fotballspilleren vært turbulent. Både under og etter fotballkarrieren har livet til Gascoigne vært preget av alkohol og mildt sagt utagerende oppførsel. Han er blitt pågrepet av politiet flere ganger, blant annet for vold mot sin tidligere kone. Det siste året har alkoholproblemene forverret seg og i februar måtte Gascoigne få hjelp til å legges inn til behandling i USA. Det skjedde etter at han fikk et sammenbrudd under et veldedighetsarrangement i England. Da han var ferdig med oppholdet i USA, kollapset han enda en gang. I juli etterlyste familie og venner Gazza. Da hadde han forlatt sykehuset uten å gi lyd fra seg, men dukket opp noen dager senere og proklamerte at han hadde vært edru i fire dager.
Paul Gascoigne (46) har vært full, havnet på sykehus, i fengsel og forsvunnet sporløst. Nå har han funnet veien til Twitter.